ซัมมิทฯ มองสินเชื่อเช่าซื้อรถจักรยานยนต์ยังโต ลุยตลาดปี64 ตั้งเป้ากวาดส่วนแบ่ง10%
ซัมมิท แคปปิตอล กางผลประกอบการเดือนมกราคม-กันยายน 2563 ยังโตจากสินเชื่อมอเตอร์ไซค์ วางเป้าชิงส่วนแบ่งตลาดสินเชื่อเช่าซื้อรถจักรยานยนต์ในปีหน้า 10% ผ่านกลยุทธ์ ปล่อยสินเชื่ออย่างรับผิดชอบน


27 ต.ค. 2563

นายฮิเดโตโมะ ฟูจิวาระ ประธานบริษัท ซัมมิท แคปปิตอล ลีสซิ่ง จำกัด กล่าวว่า ในช่วง 9 เดือนแรกของปี 2563 ธุรกิจจะมีการชะลอตัวลงจากสถานการณ์โควิด-19 แต่บริษัทฯ ยังมีการเติบโตได้เนื่องจากรถจักรยานยนต์ยังเป็นปัจจัยพื้นฐานในการใช้ชีวิตและประกอบธุรกิจของคนไทย โดยสินเชื่อเช่าซื้อรถจักรยานยนต์เพิ่มขึ้น 3.85% จากช่วงเดียวกันของปี 2562 มีจำนวนสัญญาเช่าซื้อรวมทั้งสิ้น 274,817 สัญญา เพิ่มขึ้นจาก 264,624 สัญญาในช่วงเดียวกันของปีก่อน
นอกจากนี้ ยังมีส่วนแบ่งตลาดเพิ่มขึ้นจาก 7.3% เป็น 8.8% แม้ตลาดรถจักรยานยนต์จะยังอยู่ในช่วงชะลอตัว  โดยภาคตะวันออกเฉียงเหนือ มีการเติบโตของสัญญาเช่าซื้อรถจักรยานยนต์สูงสุดในปีนี้ อยู่ที่ 32.1% ปัจจุบันบริษัทฯ มีจำนวนสาขา 37 แห่งทั่วประเทศ และจะเปิดเพิ่มอีก 3-6 สาขาในปีหน้า
สำหรับแผนธุรกิจในปี 2564 ซัมมิทแคปปิตอลมีนโยบายมุ่งสร้างการเติบโตที่มั่นคงและยั่งยืนโดยเน้นเรื่องการให้สินเชื่ออย่างระมัดระวังและการควบคุมคุณภาพหนี้ตามแนวทางการปล่อยสินเชื่อด้วยความรับผิดชอบของธนาคารแห่งประเทศไทยควบคู่กับการร่วมช่วยเหลือสังคมและสนับสนุนอุตสาหกรรมสินเชื่อเช่าซื้อรถจักรยานยนต์และสินเชื่อบุคคล
พร้อมกันนี้จะเดินหน้าเรื่อง digital transformation หรือการนำเทคโนโลยีเข้ามาปรับใช้ในการดำเนินธุรกิจต่อเนื่องจากปีนี้เพื่อเพิ่มประสิทธิภาพการดำเนินงานและการให้บริการก้าวสู่การเป็นองค์กรดิจิทัล
นอกจากนี้จะรุกขยายตลาดในทุกภาคของไทยและเพิ่มจำนวนสาขาทั่วประเทศอีก 3-6 สาขา ขึ้นอยู่กับสถานการณ์เศรษฐกิจโดยรวมของประเทศ รวมถึงจะขยายตลาดสินเชื่อบุคคล และเสริมสร้างความสัมพันธ์กับลูกค้าบุคคลและดีลเลอร์อย่างต่อเนื่อง ปัจจุบันมีดีลเลอร์หรือตัวแทนจำหน่ายกว่า 400 ราย ตั้งเป้าครองส่วนแบ่งตลาดสินเชื่อเช่าซื้อรถจักรยานยนต์ในปี 2564 ที่ 10%